**Rotary støtter ungdomsbedriftene ved Bamble Videregående Skole**

For 8. året på rad støtter rotaryklubbene i Langesund og Brevik ungdomsbedriftene ved Bamble Videregående Skole. Rotary gir råd og veiledning til ungdommene i hvordan de skal bli bedre i å starte opp og drive en ungdomsbedrift.

Rotary er en organisasjon som er basert på å ha medlemmer fra så forskjellige yrker som mulig. Den har personer med bred yrkesmessig erfaring, noe som gir grunnlag for å kunne gi gode innspill til ungdomsbedriftene. Rotary rundt i hele verden bruker mye ressurser for å hjelpe ungdom til utdannelse og utveksling over landegrensene, så denne type aktivitet passer svært godt.

Onsdag 26.januar var ungdommene og rotarianerne samlet på Bamble videregående skole for en kveld med presentasjoner og diskusjoner.

Ungdommene hadde allerede arbeidet i flere måneder med å etablere 3 forskjellige bedrifter. Rotarymedlemmene hadde på forhånd mottatt skriftlig informasjon om bedriftene og i møtet ble informasjonen videre utdypet med presentasjoner. Det var lagt ned et stort arbeide i presentasjonene.

Hver enkelt bedrift ble grundig vurdert og ungdommene fikk mange konstruktive innspill til sitt videre arbeid.

På slutten av samværet ble beste bedrift kåret ved avstemning og overrakt en pris – Rotaryrisen på kr 1500. Den som hadde beste plan for inkluderende arbeidsliv ble belønnet med kr 1000 og i tillegg fikk alle bedriftene kr 500. Pengene skal brukes i det videre arbeidet med å presentere og utvikle bedriftene.

Ungdommene uttaler at de setter stor pris på den hjelpen de får fra Rotary og historisk har bedriftene fra Bamble Videregående Skole gjort det godt i fylkesvise og nasjonale konkurranser for ungdomsbedrifter.